Peter Skaarup (DD), 2025-10-24:
Med det her lovforslag lægger regeringen op til at stramme vilkårene for udlændinge uden lovligt ophold i Danmark.
Man indfører med det her lovforslag daglig meldepligt, kørselsforbud og en udvidelse af knivloven, så det bliver forbudt at bære kniv uden et såkaldt anerkendelsesværdigt formål på landets udrejsecentre, og det synes vi i Danmarksdemokraterne alt sammen er ganske udmærkede og nødvendige tiltag.
Når det så er sagt, bliver vi jo i Danmarksdemokraterne også nødt til at være helt ærlige – det skal man være.
De her mennesker på Kærshovedgård kan jo bevæge sig frit.
De kan komme og gå, som de vil, på Kærshovedgård, og det gør de i ganske stor stil.
De her udviste udlændinge har meget stor frihed, og mange af dem bruger den til at terrorisere den danske befolkning.
Og de metoder, man bruger på at sikre, at det ikke sker, er stadig væk ikke tidssvarende, og det vil de heller ikke være, efter det her lovforslag eventuelt bliver vedtaget.
Så fra Danmarksdemokraterne er løsningen egentlig ganske klar: Vi skal have sat en lås på Kærshovedgård, og det er så de internationale konventioner, der sætter en stopper for, at det kan ske.
Men hvis vi skal være helt ærlige, har det jo aldrig været nogen hemmelighed, at det ville være nødvendigt og er nødvendigt, at de her mennesker skal have en lås på døren.
Ikke desto mindre gør regeringen tilsyneladende ikke rigtig noget, for at det kan ske.
Ovenikøbet gør regeringen heller ikke nok, for at de mennesker, som jo egentlig skal hjem, også kommer hjem.
For de skal jo slet ikke høre til i Danmark.
De har lavet kriminalitet her, og de har forbrudt sig mod vores love.
Lad os at gøre, som andre lande gør.
Sørg for at udvise med tvangsmæssige metoder til f.eks. Afghanistan.
Men ikke desto mindre må vi konstatere, at regeringen stadig væk nøler, har gjort det i over et år nu og ingenting gør.
Hr. Frederik Vad sagde: Jamen det vil man kigge på.
Det var også det, vi fik at vide i samrådet i går fra den nye udlændingeminister.
Men ikke desto mindre er der nu gået et år, og der er ingenting sket.
Hvordan skal vi tro på, at regeringen begynder at komme i arbejdstøjet, for at de her kriminelle udlændinge bliver hjemsendt, hvilket i virkeligheden er den rigtige løsning på problemet?
Hvorfor skal de hjemsendes?
Jamen det er jo, fordi de ikke har noget at gøre i Danmark.
Det krænker min retfærdighedssans, må jeg sige, at dybt kriminelle kan gemme sig bag konventioner og undgå at blive smidt ud af Danmark, selv om det er helt åbenlyst, at de burde være sendt ud for længst.
Og det krænker min retfærdighedssans, at mennesker kan køre rundt i påvirket tilstand ved Kærshovedgård uden konsekvens, alene fordi nogle konventioner siger, at de ikke må have en lås på døren.
Derfor er det, at vi i Danmarksdemokraterne har sagt, at vi ganske enkelt bliver nødt til at tage et opgør med de konventioner, og det haster.
Hvis vores mandater skulle blive afgørende efter et valg, vil vi kræve fra vores side, at menneskerettighedskonventionen skal moderniseres, inden næste valgperiode udløber.
Og hvis ikke det er muligt, mener vi at vi skal melde os helt ud, og så må vi finde en model for vores tilhørsforhold til resten af verden, som rummer, at vi selv kan bestemme, om vi vil have kriminelle udlændinge i Danmark eller ej.
Så det er vores bud på at gøre det her på en realistisk måde.
For vi ved, at tingene tager tid, og det kræver politisk vilje og mod, og det mod og politisk vilje har regeringen desværre ikke.
Man sagde, man ville kigge på konventionerne, da man startede den her valgperiode som SVM-regering.
Efter 2-3 år kom der en deltidsambassadør, der skulle kigge på tingene, men der er jo ingenting sket, og der er heller ikke udsigt til, at der kan ske noget.
Vi kan ikke få ham ind i vores integrationsudvalg og snakke med ham for at høre, hvad der sker.
Ja, vi kan nærmest ikke få ministeren i samråd for at fortælle, hvad der sker på det felt, og det er meget uklart, hvad mandatet i virkeligheden er.
Så der er mange ting, der mangler fra regeringens side, og det skulle man måske koncentrere sig om i stedet for at komme med nogle lappeløsninger, som formentlig ikke kommer til at virke på den lange bane.
Tak for ordet.